કપડાં ઉત્પાદક સંગઠન(CMAI)ના પ્રમુખ રાહુલ મહેતાએ કહ્યું હતું કે ઓક્ટોબર-૨૦૧૭થી એપેરેલની નિકાસ પર માઠી અસર ચાલુ થઈ છે. જીએસટીનો અમલ થવાથી અને રિફંડ સમયસર ન મળતા ઉત્પાદકો મુશ્કેલીમાં મુકાયા છે. ગયા વર્ષે પણ નિકાસ ઘટી હતી અને ચાલુ વર્ષે પણ નિકાસ ઘટશે. ચાલુ વર્ષમાં માસિક ધોરણે નિકાસ ૮-૧૦ ટકા ઘટી રહી છે તે જોતા સમગ્ર વર્ષમાં નિકાસ ૧૦ ટકા જેવી ઘટશે તેવો અંદાજ છે. મહેતાએ કહ્યું હતું કે ભારતમાંથી ૭૦ ટકા કોટન ગારમેન્ટ્સની નિકાસ કરે છે અને તેમાં વળી કોટનના ભાવમાં ૨૦ ટકા ઉછાળો છેલ્લાં કેટલાક મહિનામાં આવી ગયો છે, જેને કારણે નિકાસ પર ગંભીર અસર થશે. તેમણે કહ્યું કે ટેક્સટાઈલ મંત્રાલય સાથે વાતચીત ચાલી રહી છે અને સરકારે ખાતરી આપી છે કે વિવિધ પ્રકારના ટેક્સના રિફંડ ઝડપથી મળી જશે. સ્થાનિક એપેરલ માર્કેટ અંગે તેમણે કહ્યું કે સ્થાનિક માર્કેટ ૬૭ અબજ ડોલર જેવું થવાનો અંદાજ છે. ૨૦૦૫થી તેમાં વાર્ષિક ૧૦ ટકાના ચક્રવૃદ્ધિદરે વધારો થઈ રહ્યો છે. અમેરિકા, યુરોપ અને જાપાન કરતાં વધારે સારું સ્થાનિક બજાર વિકસ્યું છે. ૨૦૨૫ સુધીમાં સ્થાનિક એપેરલ માર્કેટ ૧૬૦ અબજ ડોલરનું થઈ જશે તેવો અંદાજ છે.